Politiets teknikere skal nu forsøge at fastslå, hvorfor der natten til lørdag udbrød brand i et ubeboet stuehus på en landejendom ved Fredsø syd for Nykøbing. Alarmen fra Asselsvej lød klokken 04.21. Det var en nabo, der opdagede branden, og da Nordjyllands Beredskab nåede frem, var stuehuset, der er bygget af træ, helt overtændt. - Der var ikke så meget, vi kunne gøre ved stuehuset, men det lykkedes at redde en nærliggende staldbygning, fortæller indsatsleder Nicolai Kanstrup. Brandfolkene fik forholdsvis hurtigt kontrol over situationen. Alligevel trak arbejdet ud, fordi taget på stuehuset faldt sammen, og derfor gik der nogle timer med at få slukket de sidste gløder. Vagtchefen ved Midt- og Vestjyllands Politi, Anders Olesen, oplyser, at årsagen til branden stadig er ukendt. Derfor er brandstedet spærret af, indtil teknikere har undersøgt stedet.

Referat:
Stuehuset var omspændt af flammer, da brandfolkene nåede frem til Asselsvej i Fredsø på Mors.